OBRAZLOŽITVENI MEMORANDUM

1. OZADJE PREDLOGA

V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uporabi posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.

V dopisu, ki ga je Komisija evidentirala 8. aprila 2013, je Italijanska republika zaprosila za dovoljenje, da bi za davčne zavezance s prometom pod določenim pragom še naprej veljala oprostitev plačila DDV, pri čemer bi se ta prag povišal s 30 000 EUR na 65 000 EUR. V skladu s členom 395(2) direktive o DDV je Komisija z dopisom z dne 10. junija 2013 obvestila druge države članice o zahtevi Italijanske republike. Komisija je z dopisom z dne 14. junija 2013 Italijansko republiko obvestila, da ima na voljo vse informacije, potrebne za presojo zahteve.

Splošno ozadje

V skladu s poglavjem 1 naslova XII direktive o DDV lahko države članice uporabijo posebne sheme za mala podjetja, vključno z morebitno oprostitvijo davčnih zavezancev, ki ne dosegajo določene višine letnega prometa. Ta oprostitev pomeni, da davčnemu zavezancu ni treba obračunavati DDV za svoje operacije, posledično pa ne more odbiti vstopnega DDV pri svojih nakupih.

Ta ukrep je bil prvič uveden v skladu z določbami člena 14 Direktive Sveta 67/228/EGS[1]. Vendar lahko tiste države članice, ki niso uporabile izbire iz navedenih določb, v skladu s členom 24(2)(b) Direktive 77/388/EGS, ki je zdaj prenovljen kot prvi odstavek člena 285 direktive o DDV, naknadno oprostijo plačila DDV samo tiste davčne zavezance, katerih letni promet znaša največ 5 000 EUR. Italijanska republika ni uporabila navedene izbire iz člena 14 Direktive Sveta 67/228/EGS.

Ker ima veliko število davčnih zavezancev zelo nizek letni promet, je Italijanska republika leta 2007 zaprosila za odstopanje, da bi poenostavila obveznosti DDV za majhne gospodarske subjekte in nacionalni davčni upravi olajšala pobiranje davka, tako da bi za davčne zavezance, katerih letni promet znaša največ 30 000 EUR, veljala oprostitev. To odstopanje je bilo odobreno z Odločbo Sveta 2008/737/ES[2] do 31. decembra 2010, in s Sklepom Sveta 2010/688/EU[3] naknadno podaljšano do 31. decembra 2013. Italijanska republika je zdaj zaprosila, da se veljavnost ukrepa, ki je za davčne zavezance neobvezen, podaljša do 31. decembra 2016. Italijanska republika je prav tako zaprosila, da se prag letnega prometa poviša na 65 000 EUR. S povišanjem praga je Italijanska republika ukrep dala na voljo večjemu številu MSP. To je v skladu s cilji Sporočila Komisije „Najprej pomisli na male“ – „Akt za mala podjetja“ za Evropo (COM (2008) 394 z dne 25. junija 2008), ki poziva države članice, naj upoštevajo posebne značilnosti MSP pri oblikovanju zakonodaje in posledično poenostavijo obstoječe zakonodajno okolje. Poleg tega ni bilo težav pri uporabi ukrepa ali pri spremljanju tistih podjetij, ki jih ta ukrep zajema.

Komisija je v predlog Direktive za poenostavitev obveznosti glede davka na dodano vrednost z dne 29. oktobra 2004 (COM(2004) 728 final)[4] dodala določbe, ki državam članicam omogočajo, da določijo prag letnega prometa za oprostitev davčnih zavezancev v višini do 100 000 EUR, pri čemer se lahko ta znesek vsako leto posodobi. Vendar Svet v tej fazi še ni dosegel soglasja o navedenem predlogu.

Na podlagi informacij, ki jih je predložila Italijanska republika, se zdi, da bo učinek ukrepa na davčne prihodke, zbrane na ravni končne potrošnje, zanemarljiv.

Zato se predlaga podaljšanje odstopanja za dodatno obdobje do najmanj 13. decembra 2016 ali do začetka veljavnosti direktive o pragovih letnega prometa, pod katerimi so davčni zavezanci lahko oproščeni plačila DDV, in povišanje praga na 65 000 EUR.

Veljavne določbe na področju, na katero se nanaša predlog

Komisija je leta 2004 med drugim predlagala povišanje praga letnega prometa za oprostitev plačila DDV za davčne zavezance, ki bi bil na voljo državam članicam (COM(2004) 728 final)[5], na 100 000 EUR. Ta predlog Svet še vedno preučuje.

Kar zadeva srednjeročno obdobje, Komisija meni, da bi bilo sprejetje navedenega predloga bolj primerna pot naprej od nesistematičenega pristopa, ki temelji na individualnem odstopanju. Komisija zato poziva Svet, naj obnovi pogajanja o tem predlogu.

Usklajenost z drugimi politikami in cilji Unije

Ukrep je v skladu s cilji Unije za mala podjetja, kakor so opredeljeni v Sporočilu Komisije „Najprej pomisli na male“ – „Akt za mala podjetja“ za Evropo“ (COM(2008) 394 z dne 25. junija 2008).

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Posvetovanje z zainteresiranimi stranmi

Ni relevantno.

Zbiranje in uporaba strokovnega znanja in izkušenj

Zunanje strokovno znanje in izkušnje niso bili potrebni.

Ocena učinka

Namen tega sklepa je nadaljevanje uporabe ukrepa za poenostavitev, ki odpravlja mnoge obveznosti v zvezi z DDV za podjetja, ki so pod pragom letnega prometa, in povišuje ta prag s 30 000 EUR na 65 000 EUR.

Zaradi majhnega obsega odstopanja in časovno omejene uporabe bo učinek v vsakem primeru omejen.

3. PRAVNI ELEMENTI PREDLOGA

Povzetek predlaganih ukrepov

Dovoljenje Italijanski republiki, da še naprej uporablja ukrep odstopanja od Direktive 2006/112/ES, kar zadeva uvedbo ukrepa za poenostavitev za podjetja z letnim prometom, ki ne presega določenega praga, in povišanje tega praga na 65 000 EUR.

Pravna podlaga

Člen 395 direktive o DDV.

4. PRORAČUNSKE POSLEDICE

Predlog ne bo imel učinka na proračun Unije, ker bo Italijanska republika izvedla izračun nadomestila v skladu s členom 6 Uredbe Sveta (EGS, Euratom) št. 1553/89[6].

5. NEOBVEZNI ELEMENTI

Predlog vključuje določbo o časovni omejitvi veljavnosti.

2013/0299 (NLE)

Predlog

IZVEDBENI SKLEP SVETA

o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[7], zlasti člena 395(1) Direktive,

ob upoštevanju predloga Evropske komisije,

ob upoštevanju naslednjega:

(1) V dopisu, ki ga je Komisija evidentirala 8. aprila 2013, je Italijanska republika zaprosila za dovoljenje, da uporabi ukrep odstopanja od člena 285 Direktive 2006/112/ES, da bi bili lahko določeni davčni zavezanci, katerih letni promet je pod določenim pragom, še naprej oproščeni plačila DDV, in da bi se ta prag povišal s 30 000 EUR na 65 000 EUR. Na podlagi tega ukrepa bi bili ti davčni zavezanci oproščeni določenih ali vseh obveznosti v zvezi z davkom na dodano vrednost (DDV) iz poglavij 2 do 6 naslova XI Direktive 2006/112/ES.

(2) Komisija je z dopisom z dne 10. junija 2013 obvestila druge države članice o zahtevi Italijanske republike. Komisija je z dopisom z dne 14. junija 2013 obvestila Italijansko republiko, da ima na voljo vse informacije, potrebne za presojo zahtevka.

(3) V naslovu XII Direktive 2006/112/ES je državam članicam že na voljo posebna shema za mala podjetja. Kadar se razširjeni ukrep uporablja za Italijansko republiko, odstopa od člena 285 navedene direktive samo, če je prag letnega prometa v shemi višji od praga 5 000 EUR.

(4) Z Odločbo Sveta 2008/737/ES z dne 15. septembra 2008[8] je Italijanska republika dobila dovoljenje, da lahko v okviru ukrepa odstopanja do 31. decembra 2010 davčne zavezance, katerih letni promet znaša največ 30 000 EUR, oprosti plačila DDV. Uporaba tega odstopanja je bila s Sklepom Sveta 2010/688/EU[9] naknadno podaljšana do 31. decembra 2013. Glede na to, da je ta prag privedel do zmanjšanja obveznosti v zvezi z DDV za manjša podjetja, bi bilo treba Italijanski republiki dovoliti, da ta ukrep uporablja za nadaljnje omejeno obdobje in poveča prag na 65 000 EUR. Davčni zavezanci lahko še vedno izberejo splošno ureditev glede DDV.

(5) Da bi bil ukrep na voljo večjemu številu MSP in bi tako ustrezal ciljem v Sporočilu Komisije „Najprej pomisli na male“ – „Akt za mala podjetja“ za Evropo“ (COM (2008) 394 z dne 25. junija 2008), bi bilo treba Italijanski republiki dovoliti, da poviša prag letnega prometa, pod katerim je mogoče nekatere davčne zavezance oprostiti plačila DDV, s 30 000 EUR na 65 000 EUR.

(6) Komisija je v svoj predlog direktive Sveta o spremembi Direktive 77/388/EGS za poenostavitev obveznosti glede davka na dodano vrednost z dne 29. oktobra 2004[10] vključila določbe, ki državam članicam omogočajo, da določijo zgornjo mejo letnega prometa za oprostitev plačila DDV v višini do 100 000 EUR ali protivrednosti tega zneska v nacionalni valuti, pri čemer se lahko ta znesek vsako leto posodobi. Zahteva za podaljšanje, ki jo je predložila Italijanska republika, je skladna z navedenim predlogom, v zvezi s katerim Svet še ni mogel doseči soglasja.

(7) Na podlagi informacij, ki jih je predložila Italijanska republika, bo povečan prag imel zanemarljiv učinek na skupni znesek davčnih prihodkov, zbranih na ravni končne potrošnje.

(8) Odstopanje ne vpliva na lastna sredstva Unije, pridobljena od davka na dodano vrednost –

SPREJEL NASLEDNJI SKLEP:

Člen 1

Z odstopanjem od člena 285 Direktive 2006/112/ES se Italijanski republiki dovoli, da davčne zavezance, katerih letni promet znaša največ 65 000 EUR, oprosti plačila DDV.

Italijanska republika lahko poviša zgornjo mejo, da ohrani realno vrednost oprostitve.

Člen 2

Ta sklep začne učinkovati na dan, ko je naslovnik o njem uradno obveščen.

Ta sklep se uporablja od 1. januarja 2014 do začetka veljavnosti direktive o spremembi zgornjih mej letnega prometa, v okviru katerih so lahko davčni zavezanci oproščeni plačila DDV, ali do 31. decembra 2016, če ta datum nastopi prej.

Člen 3

Ta sklep je naslovljen na Italijansko republiko.

V Bruslju,

Za Svet

Predsednik

[1] UL 71, 14.4.1967, str. 1303–1312.

[2] UL L 249, 18.9.2008, str. 13–14.

[3] UL L 294, 12.11.2010, str. 12–13.

[4] UL C 24, 29.1.2005, str. 10.

[5] http://eur-lex.europa.eu/LexUriServ/LexUriServ.do?uri=COM:2004:0728:FIN:SL:PDF

[6] UL L 155, 7.6.1989, str. 9–13.

[7] UL L 347, 11.12.2006, str. 1.

[8] UL L 249, 18.9.2008, str. 13–14.

[9] UL L 294, 12.11.2010, str. 12–13.

[10] COM(2004) 728 final, UL C 24, 29.1.2005, str. 10.